Магчымасць падрабязна разглядаць сістэму арнаментацыі па ‘зонах’ кожнага вырабу (для кашулі – 11 пазіцый размяшчэння ўзораў, для абруса і платка – па чатырох пазіцыях) мы атрымалі дзякуючы збору мясцовых назваў арнаментальных элементаў, што былі запісаны намі з 1979 па 2004 гады – са спасылкаю, дзе такі элемент ўжываецца (на кашулі, напрыклад: на каўняры, на рубцы і г.д). Прамежкавы этап сістэматызацыі складала праца над картатэкамі з агульнаю назваю “Арнаментальны элемент і месца яго ўжывання” (асобныя картатэкі па кашулях, абрусах і платках). На кожную картку заносілася мясцовая назва ўзора і ўсе выпадкі яго выканання, з пазначэннем калекцыйных нумароў рэчаў і шыфрам месца на кожнай дадзенай рэчы, дзе элемент быў ужыты. Для ўдакладнення інфармацыі некалькі разоў часткі музейнай калекцыі мы вывозілі ў неглюбскія пасёлкі і вялі дадатковыя апытанні. На карткі зводзіліся і варыянты назваў кожнага ўзору. У выніку тут улічаныя 2867 розных адказаў, акрамя падцверджанняў назвы па адной і той пазіцыі ў той жа рэчы, што фіксаваліся спецыяльнымі значкамі і ў пазначаную колькасць назіранняў тут не ўключаны.